b'\n_START_ARTICLE_\nTi si \xc4\x8darovnica, jaz sem grobar\n_START_SECTION_\nVsebina\n_START_PARAGRAPH_\nZbirko sestavljajo \xc5\xa1tiri poglavja: \xc4\x8carovnik, Mraz, Morje in Vesolje. Pesnik v njih na samosvoj na\xc4\x8din v izrazito izdelanih tradicionalnih oblikah nadaljuje izro\xc4\x8dilo, ki sta ga za\xc4\x8drtala Gregor Strni\xc5\xa1a in Svetlana Makarovi\xc4\x8d. Kakor je v spremni besedi napisal Edvard Kova\xc4\x8d, predstavljata \xc4\x8darovnica in grobar "dvoje pomenljivih metafor o \xc5\xbeenski in o mo\xc5\xa1kem, ki literata spremljata v iskanju pesni\xc5\xa1kih besed za dvoje tragi\xc4\x8dnih ob\xc4\x8dutij, ki ju poet najde v sebi, ko se soo\xc4\x8da s samim seboj in si priznava, kje je njegova neusahljiva \xc5\xbeelja".\n_START_SECTION_\nZanimivosti\n_START_PARAGRAPH_\nPesni\xc5\xa1ka zbirka je do\xc5\xbeivela tudi literarno-gledali\xc5\xa1ko uprizoritev, ki jo je re\xc5\xbeiral Matej Filip\xc4\x8di\xc4\x8d, pesmi v njej pa je interpretiral Marko Mandi\xc4\x87 (4. 2. 2011, Atrij ZRC SAZU). Dve pesmi iz zbirki je uglasbil znani slovenski glasbenik Bo\xc5\xa1tjan Narat.\n_START_SECTION_\nNaslovna pesem\n_START_PARAGRAPH_\nBALADA O GROBARJU_NEWLINE_Bil je ve\xc4\x8der v poznem septembru,_NEWLINE__NEWLINE_ona je me\xc5\xa1ala, lonec je vrel,_NEWLINE__NEWLINE_jaz sem jo bo\xc5\xbeal, jo srkal v spomine,_NEWLINE__NEWLINE_vrgel jih v lonec, takole sem pel:_NEWLINE__NEWLINE_\xc2\xbbMe\xc5\xa1aj mi misli v zvarek dotikov,_NEWLINE__NEWLINE_me\xc5\xa1aj dotike, da vsak se bo rimal,_NEWLINE__NEWLINE_me\xc5\xa1aj po\xc4\x8dasi, ob zvokih krvnikov,_NEWLINE__NEWLINE_ko zvarek gotov bo, bom tiho prikimal,_NEWLINE__NEWLINE_Me\xc5\xa1aj mi misli v poljube brez plesa,_NEWLINE__NEWLINE_v dneve, ki \xc5\xa1li so, v dneve, ki bodo,_NEWLINE__NEWLINE_se\xc5\xbegi jih v zubljih pomladnega kresa,_NEWLINE__NEWLINE_globoko pod soncem, globoko pod vodo.\xc2\xab_NEWLINE__NEWLINE_In lonec bobnel je, je zemlja \xc5\xa1umela_NEWLINE__NEWLINE_in v ritmu so kvakale rde\xc4\x8de krasta\xc4\x8de,_NEWLINE__NEWLINE_iz dima se dvigal je \xc4\x8drn modras,_NEWLINE__NEWLINE_iz mene vel duh je zelene pija\xc4\x8de._NEWLINE__NEWLINE_\xc2\xbbMe\xc5\xa1aj besede v zvarek do petih,_NEWLINE__NEWLINE_da verze bole\xc4\x8de si v sanje prelijem;_NEWLINE__NEWLINE_ti si \xc4\x8darovnica, jaz sem grobar \xe2\x80\x93_NEWLINE__NEWLINE_ti \xc4\x8dara\xc5\xa1 besede, jaz jih ubijem.\xc2\xab_NEWLINE__NEWLINE_Spet je ve\xc4\x8der v poznem septembru._NEWLINE__NEWLINE_Ona ne me\xc5\xa1a. Lonec ne vre._NEWLINE__NEWLINE_Jaz je ne bo\xc5\xbeam, zdaj i\xc5\xa1\xc4\x8dem spomine._NEWLINE__NEWLINE_Brez verzov._NEWLINE__NEWLINE_(Objavljeno z dovoljenjem Celjske Mohorjeve dru\xc5\xbebe.)'